Kállai Katalin

*Nulla/tíz*

 *HP-nek*

egy nullától tízig

terjedő skálán

hogy értékeled

a létezésed

(a vágyat a létre)

a semmivé foszló vágy

napi praxisát

a fák halhatatlanságát

a madarak fekáliájának

soha nem érzett illatát

a göböt

(ne kérdezd bárhol lehet)

a pénztárcád és

az állataid elvesztését

a kozmikus jövő

elkúrt végességét

s a végtelent veled

az örömöt ami

kettészeli az agyad

a szétcseszett univerzumot

az összes utolsó mondatot

a megbecstelenített

kezdetet

és mindazt ami

utána

jön